**Верска настава , 3.разред**

**Погледати лекцију на youtube каналу тв Храм**

[**https://youtu.be/akZn8laQEZA**](https://youtu.be/akZn8laQEZA)

**Литургија – преображај света**



**Свадба у Кани Галилејској**

Догодило се једном да су у месту  Кана у Галилеји, гости на некој свадби били Богородица Марија, Исус и Његови ученици.  Током весеља домаћинима је понестало вина те нису имали чиме да послуже госте. Надајући се у помоћ свога сина Богородица рече Исусу шта се догодило.

Исус је одговорио мајци да још није дошао његов час. Затим је ипак пристао да помогне домаћинима и сачува их од непријатности. Богородица је онда позвала људе који су послуживали госте и замолила их је да ураде  све оно што њен син буде тражио од њих.

Исус рече слугама да напуне водом шест великих камених судова који су се користили за прање руку и умивање пре јела. Они су га послушали и камени судови су врло брзо били напуњени до врха.

Након тога, Исус затражи од њих да из тих судова дају пехарнику, односно шефу послуге,  да пије, што су они и учинили.

Не знајући шта се догодило, пехарник је пробао вино које је постало од воде. Одушевљен његовим укусом рече младожењи: „Сваки човек најпре добро вино износи, а онда лошије; а ти си чувао добро вино до сада!“

Овим догађајем у Кани Галилејској, Исус Христос је започео своје славно дело спасења света.

Прича о чуду на свадби у Кани говори нам о промени током које читав створени свет треба да постане ново небо и нова земља.

Као што се вода променила и постала вино, тако и свет треба да се промени и постане вечно Божје царство.

Истовремено и људи треба да се промене и постану бесмртни и вечни као Бог.

За људе и свет ова промена није могућа без Христa.

Током Литургије у Цркви људи и свет се на тајанствен начин сусрећу са  Христом.

Они тада постају једно са Њим слично као што млада и младожења постају једно на венчању.

Размисли

* О каквој промени човека и света нам говори прича о Христовом претварању воде у вино?
* Да ли се током свадбе у Кани вода претворила у вино на природан или надприродан  начин?
* Где и када човек и свет могу да се сусретну са Христом и буду у јединству са Њим?

Задатак

Заокружи тачне одговоре

Претварање воде у вино означава премену:

* доброг у лоше
* пролазног у вечно
* празног у пуно
* старог у ново
* доброг у још боље